CELEX: 32017R0569
Language: hr
Date: 2016-05-24 00:00:00
Title: Delegirana uredba Komisije (EU) 2017/569 оd 24. svibnja 2016. o dopuni Direktive 2014/65/EU Europskog parlamenta i Vijeća u pogledu regulatornih tehničkih standarda za suspenziju i isključenje financijskih instrumenata iz trgovanja (Tekst značajan za EGP. )

31.3.2017   
            
            
               HR
            
            
               Službeni list Europske unije
            
            
               L 87/122
            
         DELEGIRANA UREDBA KOMISIJE (EU) 2017/569
   оd 24. svibnja 2016.
   o dopuni Direktive 2014/65/EU Europskog parlamenta i Vijeća u pogledu regulatornih tehničkih standarda za suspenziju i isključenje financijskih instrumenata iz trgovanja
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (1), a posebno njezin članak 32. stavak 2. deseti podstavak i članak 52. stavak 2. deseti podstavak,
   budući da:
   
               (1)
            
            
               Cilj suspenzije ili isključenja financijskog instrumenta iz trgovanja neće se u nekim slučajevima postići ako se ne suspendira ili isključi iz trgovanja izvedenica iz točaka 4. do 10. odjeljka C Priloga I. Direktivi 2014/65/EU koja je povezana s tim financijskim instrumentom.
            
         
               (2)
            
            
               Pri određivanju slučajeva u kojima je veza između izvedenice i financijskog instrumenta koji je suspendiran ili isključen iz trgovanja takva da je potrebno suspendirati ili isključiti povezane izvedenice, trebalo bi razmotriti snagu te veze. U tom pogledu trebalo bi, s jedne strane, razlikovati izvedenice čija se cijena ili vrijednost određuju ovisno o cijeni ili vrijednosti jednog odnosnog financijskog instrumenta, a s druge strane izvedenice čija cijena ili vrijednost ovise o višestrukim elementima cijene, primjerice izvedenice povezane s indeksom ili košaricom financijskih instrumenata.
            
         
               (3)
            
            
               Nemogućnost da se ispravno odredi cijena povezanih izvedenica, što dovodi do neurednog tržišta, trebala bi se smatrati najizraženijom u slučajevima u kojima je izvedenica povezana samo s jednim financijskim instrumentom. Kada je izvedenica povezana s košaricom financijskih instrumenata ili indeksom u kojima suspendirani financijski instrument čini samo jedan dio, mogućnost sudionika na tržištu da ispravno odrede cijenu bila bi u manjoj mjeri pogođena. Stoga bi se obilježja veze između izvedenice i odnosnog instrumenta trebala uzeti u obzir pri razmatranju općeg cilja suspenzije ili isključenja.
            
         
               (4)
            
            
               Trebalo bi se uzeti u obzir da tržišni operater mora na svojem tržištu osigurati korektno, uredno i učinkovito trgovanje. Izvan područja primjene ove Uredbe tržišni operater morat će procijeniti ugrožava li se suspenzijom ili isključenjem odnosnog financijskog instrumenta iz trgovanja korektno i uredno trgovanje izvedenicom na njegovu mjestu trgovanja, što uključuje poduzimanje odgovarajućih mjera, primjerice suspenzija ili isključenje povezanih izvedenica na vlastitu inicijativu.
            
         
               (5)
            
            
               Članak 32. stavak 2. i članak 52. stavak 2. Direktive 2014/65/EU trebali bi se dosljedno primjenjivati na različite vrste mjesta trgovanja. Oni su usko povezani jer se njima određuju načini suspenzija i isključenja na različitim vrstama mjesta trgovanja. Kako bi se osigurala dosljedna primjena tih odredbi, koje bi istodobno trebale stupiti na snagu, te kako bi se dionicima, osobito onima koji podliježu tim obvezama, omogućio sveobuhvatan pregled, potrebno je jedinstvenom uredbom konsolidirati regulatorne tehničke standarde koji proizlaze iz članka 32. stavka 2. i članka 52. stavka 2. Direktive 2014/65/EU.
            
         
               (6)
            
            
               Radi dosljednosti i kako bi se osiguralo nesmetano funkcioniranje financijskih tržišta, potrebno je da se odredbe utvrđene u ovoj Uredbi i povezane nacionalne odredbe kojima se prenosi Direktiva 2014/65/EU primjenjuju od istog datuma.
            
         
               (7)
            
            
               Ova Uredba temelji se na nacrtu regulatornih tehničkih standarda koje je Europsko nadzorno tijelo za vrijednosne papire i tržišta kapitala (ESMA) dostavilo Komisiji.
            
         
               (8)
            
            
               ESMA je provela otvorena javna savjetovanja o nacrtu regulatornih tehničkih standarda na kojem se temelji ova Uredba, analizirala je moguće povezane troškove i koristi te zatražila mišljenje Interesne skupine za vrijednosne papire i tržišta kapitala osnovane člankom 37. Uredbe (EU) br. 1095/2010 Europskog parlamenta i Vijeća (2),
            
         DONIJELA JE OVU UREDBU:
   Članak 1.
   Veza između izvedenice povezane s financijskim instrumentom koji je suspendiran ili isključen iz trgovanja i izvornog financijskog instrumenta
   Tržišni operater uređenog tržišta i investicijsko društvo ili tržišni operater koji upravlja multilateralnom trgovinskom platformom ili organiziranom trgovinskom platformom suspendira ili isključuje izvedenicu iz točaka 4. do 10. odjeljka C Priloga I. Direktivi 2014/65/EU iz trgovanja ako je ta izvedenica povezana samo s jednim financijskim instrumentom, a taj je financijski instrument suspendiran ili isključen iz trgovanja.
   Članak 2.
   Stupanje na snagu i primjena
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 3. siječnja 2018.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 24. svibnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 173, 12.6.2014., str. 349.
   
   
      (2)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).